પછી ક્યારેક દુનિયાદારીની ધૂળ ખંખેરીને કમર કસીએ અને કોઈક ભૂલાયેલા ભેરૂની શોધખોળ આરંભીએ તો આપણા પ્રયત્નોની સંન્નિષ્ઠતા અનુસાર એ છૂટા પડી ગયેલા લોકો ક્યારેક દૂર-સુદૂરથી મળી પણ આવે. આપણે હરખપદૂડા થઈને એમને ભેટી પડવા દોડી જઈએ અને એવું પણ બને કે સામેથી આપણી ઉત્કટતાનો સવાયો પ્રતિસાદ મળે તો વળી ક્વચિત એવું ય થાય કે સામેની વ્યક્તિ સાવ ઊણી, ઠંડીગાર નીકળે, સાવ ઉમળકા – વિહોણી ! એમાં વાંક એનો નથી હોતો, વચ્ચેના વર્ષોમાં સમય અને સંજોગોએ એના પર જે વીતાડ્યું એનો હોય છે. વળી ક્યારેક તો એવું બને કે :